Številka: 110-68/2026-6224

Na podlagi 25. člena Zakona o delovnih razmerjih (Uradni list Republike Slovenije, številka 21/13 in nadaljnje spremembe) 
Republika Slovenija, Upravna enota Ljubljana, Linhartova cesta 13, 1000 Ljubljana,

objavlja javno objavo za zasedbo prostega uradniškega delovnega mesta:

GLAVNI RAČUNOVODJA VI (šifra DM 120025) v Oddelku za finančno poslovanje Upravne enote Ljubljana (nadomeščanje javnega uslužbenca zaradi daljše bolniške odsotnosti)
Kandidati, ki se bodo prijavili na prosto delovno mesto, morajo izpolnjevati naslednje pogoje:

· višje strokovno izobraževanje/višja strokovna izobrazba,

· najmanj 6 mesecev delovnih izkušenj,
· znanje slovenskega jezika.
Delovno področje: 
· potrjevanje plačnih odredb, priprava likvidnostnega plana, priprava in potrjevanje odredb za refundacije ZZZS in ZPIZ,

· priprava podatkov za proračun,
· administrativne, organizacijske in strokovne naloge finančnega in blagajniškega poslovanja in računovodenja,

· vodenje in usklajevanje analitičnih evidenc saldakontov in osnovnih sredstev,

· strokovne naloge v zvezi s popisi osnovnih sredstev (inventure),

· priprava informacij, poročil in drugih gradiv,

· druge naloge na primerljivi stopnji zahtevnosti po nalogu nadrejenega.

Prijava se odda na predpisanem OBRAZCU, ki je sestavni del javne objave in mora vsebovati:

1. Izjavo kandidata o izpolnjevanju pogoja zahtevane izobrazbe, iz katere mora biti razvidna stopnja/raven ter leto in ustanova, na kateri je bila izobrazba pridobljena.

2. Izjavo kandidata o izpolnjevanju pogoja glede zahtevanih delovnih izkušenj, v kateri kandidat navede vse dosedanje zaposlitve, datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu z navedbo stopnje/ravni izobrazbe, ki je bila zahtevana za to delovno mesto.

3. Izjavo kandidata o izpolnjevanju znanja uradnega jezika.
4. Izjavo, da za namen postopka izbire kandidata dovoljuje Upravni enoti Ljubljana pridobitev podatkov iz uradnih evidenc.
5. Izjavo kandidata, da je seznanjen in dovoljuje, da bo Upravna enota Ljubljana podatke, ki jih je kandidat navedel v prijavi za prosto delovno mesto, obdelovala za namen izvedbe javne objave.
Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. 

Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe. 
Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oz. magisterijem znanosti (prejšnjim) ali izobrazbo, pridobljeno po študijskem programu druge stopnje v skladu z zakonom, ki ureja visoko šolstvo (druga bolonjska stopnja). 
Komisija bo strokovno usposobljenost kandidatov presojala na podlagi dokumentacije ter na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti.

Z izbranim kandidatom bomo delovno razmerje sklenili za določen čas, zaradi nadomeščanja dalj časa odsotnega javnega uslužbenca zaradi daljše bolniške odsotnosti, s polnim delovnim časom in 2-mesečnim poskusnim delom. Poskusno delo se lahko podaljša v primeru začasne odsotnosti z dela.

Izhodiščni plačni razred delovnega mesta je 13 oz. 1.803,85 EUR bruto, pri čemer pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24).

Izbrani kandidat bo delo opravljal v prostorih Upravne enote Ljubljana, v Oddelku za finančno poslovanje, Linhartova cesta 13, 1000 Ljubljana, oziroma v drugih uradnih prostorih Upravne enote Ljubljana.
Kandidati pošljejo elektronsko prijavo na priloženem obrazcu, na elektronski naslov ue.ljubljana@gov.si z označbo " za javno objavo za prosto uradniško delovno mesto GLAVNI RAČUNOVODJA VI (šifra DM 120025) v Oddelku za finančno poslovanje Upravne enote Ljubljana, št. 110-68/2026-6224«, in sicer v roku petnajstih (15) delovnih dni po objavi na osrednjem spletnem mestu državne uprave, portalu GOV.SI. Za prijavo se šteje elektronska oblika, poslana na elektronski naslov: ue.ljubljana@gov.si, pri čemer veljavnost prijave ni pogojena z elektronskim podpisom. Šteje se, da prijava kandidata, ki ni bila oddana na ta način, ni bila vložena. Obveščanje v postopku javne objave poteka po elektronski poti na elektronski naslov kandidata, s katerega je poslal prijavo na javno objavo, ali ki ga je za namen obveščanja v postopku navedel v prijavi. Zadnji dan za prijavo je 2. 10. 2026.
Kandidate vljudno naprošamo, da zaradi upoštevanja ekonomskega in ekološkega vidika prijavo vložijo tako, da izpolnijo priloženi obrazec, ki vsebuje vse podatke, potrebne za popolno prijavo.
Neizbrani kandidati bodo o izboru pisno obveščeni najkasneje v osmih dneh po zaključenem postopku izbire.

Informacije o izvedbi javne objave daje Maja Marinčič, vsak delavnik med 9. in 11. uro (telefonska številka 01/306 31 23).
V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.
